L-Air Malta u l-Assoċjazzjoni Federata tal-Aġenti tal-Ivvjaġġar (FATTA) reġgħu bdew jiltaqgħu regolarment u dalwaqt se jniedu skema ta’ Partnership għall-aġenti tal-ivvjaġġar. Il-FATTA laqgħet din l-iskema proposta mil-linja tal-ajru u nnutat l-interess ġdid min-naħa tal-linja tal-ajru biex taħdem aktar mill-qrib mal-aġenti tal-ivvjaġġar. Matul il-laqgħa, ippreseduta mid-Deputat Kap Uffiċjal Kummerċjali Joseph Galea, il-linja tal-ajru tenniet l-impenn tagħha li ttejjeb ir-relazzjonijiet mas-settur tal-ivjaġġar u ħadet bosta miżuri biex tipprovdi lis-settur b’opportunitajiet ikbar sabiex ibigħ prodotti tal-Air Malta. Wara din il-laqgħa, intlaħaq ftehim fuq skema ta’ sħubija. Fuq dan l-iżvilupp, is-Sur Galea kkummenta li “Tul iż-żmien, kemm l-Air Malta kif ukoll il-FATTA ħadmu mill-qrib biex jipprovdu lill-pubbliku vjaġġatur Malti b’opportunitajiet aħjar b’rabta mal-ivvjaġġar. Għandi fiduċja li ż-żewġ partijiet ser jibbenefikaw minn dan il-ftehim ġdid milħuq. Il-linja tal-ajru ħerqana għal iktar taħditiet siewja mal-assoċjazzjoni u ser tkompli taħdem bla heda biex tkun il-linja tal-ajru tal-ewwel għażla għall-pubbliku Malti.” Is-Sur Iain Tonna, President tal-FATTA qal li tilqa’ bi ħġarha l-impenn tal-Air Malta sabiex tirrikonoxxi l-kontribuzzjoni importanti li l-komunità lokali tal-aġenti tal-ivjaġġar tagħti għad-dħul mill-bejgħ li tagħmel il-linja tal-ajru. Qal li l-Iskema ta’ Sħubija l-ġdida proposta mill-Air Malta hija r-riżultat ta’ taħditiet proattivi, skjetti u intensi bejn iż-żewġ organizzazzjonijiet li l-ewwel kienu bdew f’Lulju tal-2013 iżda mbagħad twaqqfu għal bosta xhur sakemm id-djalogu ssokta ftit tal-ġimgħat ilu. Ritratt juri lis-sur Joe Galea id-Deputat Kap Kummerċjali tal-Air Malta (xellug) flimkien ma’ Iain Tonna, President tal-FATTA.